FÅ FØDSLER: Barn av innvandrere har lavere fruktbarhet enn øvrig befolkning, viser ferske tall. Norskpakistanske Umar Ashraf opplever ikke barnepress.

Kvinner som har innvandret til Norge føder i snitt 1,93 barn. Fruktbarhetstallet for norskfødte kvinner med innvandrerforeldre er 1,54. Det er lavere enn tilsvarende tall for kvinner i befolkningen for øvrig, som føder 1,56 barn.

Dette viser hittil upubliserte tall Klassekampen har fått fra Statistisk sentralbyrå (SSB).

Umar Ashraf (33) har foreldre fra Pakistan og jobber som kommunikasjonsrådgiver. I går deltok han i en paneldebatt om sosial kontroll hos Integrerings- og mangfoldsdirektoratet sammen med blant annet norsk-libanesiske Nancy Herz (22), som er en av de «skamløse jentene», innvandrerkvinner som har tatt et oppgjør med sosial kontroll i innvandrermiljøer.

Ashraf fleiper med at han er seint ute: 33 år, nettopp gift og foreløpig uten barn. Likevel mases det ikke om barn i hans storfamilie. Kanskje mindre enn det var for foreldrene eller besteforeldrene.

– Norskpakistanere gifter seg fortsatt mest med norskpakistanere. Mange legger skylden på tankesettet hos minoriteten. Men det handler like mye om tankesettet hos majoriteten. Jeg ble ikke akkurat nedrent av norske damer da jeg var singel, sier han med glimt i øyet.

– Foreldrene mine har nok gitt meg opp, fleiper Herz, men tilføyer raskt:

– Nei da. Jeg har ikke opplevd barnepress. Det er utdannelse først. Og da får man gjerne flere verktøy for å planlegge hvor mange barn man vil ha og når. Det er dyrt å oppdra barn. I Norge trenger man dessuten ikke å få seks barn for å føle at man har et sikkerhetsnett, slik man må i mange utviklingsland, sier Herz til Klassekampen.

Varierende fruktbarhet

– Innvandrerkvinner trekker opp fruktbarheten for kvinner i Norge, men deres bidrag er ikke så stort, sier Minja Tea Dzamarija, seniorrådgiver i SSB til Klassekampen.

For at det ikke skal bli befolkningsnedgang på lengre sikt, må fruktbarheten ligge på om lag 2,1 barn.

– De fleste innvandre har en fruktbarhet som ligger på omtrent samme nivå som alle bosatte i Norge. Somaliere har høyest fruktbarhet, mens det er veldig mange nasjonaliteter som har et samlet fruktbarhetstall som er lavere enn øvrig befolkning. Det gjelder kvinner fra blant annet Filippinene, Thailand og en del latinamerikanske land, sier Dzamarija.

– Utdanning er viktigst

Ashraf og Herz tror det lave fruktbarhetstallet for norskfødte med innvandrerforeldre henger sammen med at de i større grad deltar i arbeidsliv og utdanning enn foreldrene.

– Forskning viser at jo lenger du har bodd i Norge, jo mindre er du utsatt for sosial kontroll. Da er det andre ting, som høyere utdanning og gode karakterer, som gir status. Barn av innvandrerforeldre opplever ofte et større press på å ta høyere utdanning. Og når du tar høyere utdanning, venter du som regel med å få barn til du er ferdig, sier Herz.

Og i enda større grad enn for majoritetsbefolkningen tror Herz og Ashraf dette har med ekteskapsvaner å gjøre.

For presset på å gifte seg er fortsatt stort i noen innvandrerfamilier, av religiøse og kulturelle grunner, sier de.

Norsk­fød­te med inn­vand­rer­for­eld­re: 17.000 nordmenn er norskfødte med foreldre fra Pakistan. Halvparten er 18 år eller eldre.

13.700 er norskfødte med foreldre fra Somalia. 12.000 av dem er under 16 år.

13.000 er norskfødte med foreldre fra Polen. 8000 av dem er under 6 år.

10.000 er norskfødte med foreldre fra Irak. 9000 av dem er under 16 år.

9000 er norskfødte med foreldre fra Vietnam. 4000 av dem er 20 år eller eldre.

7000 er norskfødte med foreldre fra Tyrkia. 2600 av dem er 20 år eller eldre. Kilde: Statistisk sentralbyrå (SSB)

– Også andregenerasjons innvandrere venter lenger med å gifte seg. Da vil de naturlig nok også få færre barn, sier Herz.

Det er langt færre søskenbarn-ekteskap og hente-ekteskap enn før, viser forskningen.

Seniorrådgiver i SSB Minja Tea Dzamarija legger også vekt på at norskfødte velger å gifte seg seinere enn sine innvandrerforeldre.

– Spesielt i gruppen norskfødte av pakistanske foreldre er det færre som velger ekteskap i tidlig alder. Kun 5 prosent gifter seg i alderen 18 til 24, sier hun.

Norskfødte av pakistanske foreldre er spesielt interessante for forskerne, fordi de er den største gruppa, og den gruppa som har vært lengst i Norge. Men s norskfødte med innvandrerbakgrunn fortsatt en ung gruppe. Det gjør at tallene er usikre.

Frykt for innvandring

– Den nest største gruppa av norskfødte med innvandrerbakgrunn er norsksomalierne. Der er 8 av 10 under 15 år. På tredje plass kommer barn av polske innvandrere. Der er hele 66 prosent yngre enn 6 år, sier Dzamarija.

– Fruktbarhetstallet for kvinner uten innvandrerbakgrunn har falt fra 1,84 i 2011 til 1,56 i 2017. Noen frykter at innvandrere vil komme i flertall hvis det tallet ikke øker. Er frykten begrunnet?

– Det er ingen fare. I SSBs befolkningsframskrivelse kommer innvandrere og norskfødte med innvandrerbakgrunn til å utgjøre en andel på 33 prosent i 2060. Det er hovedalternativet, altså det mest sannsynlige alternativet, sier Dzamarija.

Her er fruktbarhetstallet for innvandrerkvinner beregnet til å være 2,1, altså noe mer enn dagens 1,93 – og nøyaktig der statsminister Erna Solberg vil at det skal være for å reprodusere befolkningen.